Man se liggaam in rivier gevindArgieffoto ŉ Inwoner van Heidelberg in Gauteng het Woensdag op die ontbinde liggaam van ŉ onbekende man in die Blesbokspruit afgekom toe sy haar kinders daarheen geneem het om te gaan speel. Kapt. Thivhulawi Tshilate, polisiewoordvoerder, het gesê die kinders het omstreeks 13:00 op die swaaie geswaai toe een van die kinders ’n ongewone voorwerp in die rivier gesien het wat aan ŉ tak van ŉ boom verstrengel was. “Die kind het die vrou dadelik laat weet. Die vrou het nader gegaan en besef dat ŉ man moontlik verdrink het, waarna sy die polisie ontbied het.” Tshilate het gesê polisieduikers het die man se ontbinde liggaam uit die water gehaal. Die man se identiteit is onbekend. Hy is vermoedelik tussen 30 en 35 jaar oud. Hy het ŉ swart T-hemp en broek aangehad. Die polisie is besig met ŉ geregtelike doodsondersoek. Die polisie doen ŉ beroep op enigiemand wat weet van ŉ wit, manlike persoon wat ŉ paar dae gelede vermis geraak het om die Heidelberg-polisie by 016 341 0361 te kontak.